**Sajtóközlemény**

**2016-03-23**

**Sztárfellépőkkel startol a nyár a Nemzeti Regattán**

**Ördög Nóra: „Tinikorom legszebb nyarai a Balatonhoz kötődnek”**

**Már nevezhetnek a települések a Nemzeti Regatta Vitorlásversenyre. A vitorlázás nem csak azok számára élmény, akik már jártasak ebben a sportban, a vízen való tartózkodás valóban összehozza az embereket. Amíg a hajók a vízen suhannak, a szárazföldön többek között a Magna Cum Laude, a Honeybeast, és a The Biebers szórakoztatja a nagyközönséget. A rendezvény háziasszonya Ördög Nóra lesz, a kétnapos családi fesztivált június második hétvégéjén rendezik meg Siófokon.**

Hagyományteremtő céllal kerül megrendezésre június 11-12-én Siófokon a Nemzeti Regatta Magyarország Településeinek Vitorlás Fesztiválja. Az esemény fő szervezője a Balatoni Hajózási Zrt. Az amatőr vitorlásversenyen az ország települései által delegált csapatok indulhatnak, és hajózási tudás sem szükséges, mivel a hajókat és a kapitányokat a Magyar Vitorlás Szövetség biztosítja. A versenyt nemcsak a partról, hanem nézőhajóról, a vízről is lehet majd követni. Az érdeklődők számos más hajózási lehetőséget is kipróbálhatnak a két nap során, a szervezők indítanak ugyanis sétahajókat, gyerekhajókat és bulihajót is.

**Az esemény háziasszonya: Ördög Nóra**

**A szombati nap háziasszonya a kikötőben és a színpadon Ördög Nóra lesz, aki örömmel vállalta a feladatot, hiszen erősen kötődik a Balatonhoz. Nem véletlen, hogy a boldogító igent is itt mondta ki:** *„Dél-alföldi lány vagyok, úgyhogy számunkra nem volt igazán evidens, hogy ha nyár, akkor Balaton. Ennek ellenére szülőkkel, nagyszülőkkel is többször vettük célba a magyar tengert, és zakatoltunk az akkor még döcögős M7-esen. Tinikorom legszebb nyarai is a Balatonhoz kötődnek, gimis koromban ugyanis két szezonban a balatonfenyvesi Vitorlás Büfében dolgoztam. Azt hiszem, itt mélyült el igazán a “szerelmünk”. Olyannyira, hogy 2010-ben, mikor esküvő helyszínt kerestünk a férjemmel, nem is volt kérdés, hogy a Balaton partján szeretnénk kimondani a boldogító igent. Azóta sincs olyan év, sőt inkább évszak, hogy ne látogassuk meg kedvenc tavunkat többször is: tavasz, nyár, ősz, tél, északi part vagy déli, a Balaton örök kedvenc.”-* mondta el a Nemzeti Regatta kapcsán **Ördög Nóra.**

Ördög Nóra, az esemény háziasszonya

**Kikkel találkozhat a közönség?**

A kétnapos fesztivál a MOL Nagyon Balaton! rendezvénysorozat részeként kerül megrendezésre. A versenyt kísérő programok két napon át várják vízen és szárazföldön a látogatókat. A **Honeybeast** és a **Magna Cum Laude** szombaton lép fel, az **Apacuka** és a **The Biebers** a vasárnapi partihangulatot biztosítja. Finom ízekben és italokban sem lesz hiány: a települések főzőverseny keretében mutatják be legfinomabb étkeiket. Az esti hangulatot lampionos felvonulás fokozza majd.

Magna Cum Laude

**Egészségmegőrzés és 170 éves jubileum**

**A** rendezvényen a szervezők szándéka szerint két napig valóban együtt él, mozog, lélegzik, és legfőképpen egymásra mosolyog majd az ország. Az **egészségmegőrzés jegyében** véradásra is lesz lehetőség, bőrgyógyászati és egyéb szűrővizsgálatok megszervezésével kerül előtérbe a **prevenció fontossága**. A Balatoni Hajózási Zrt. (BAHART) **170 éves jubileumához kapcsolódó kiállítás** tovább színesíti a kulturális palettát.

**A Balatoni Hajózási Zrt. (BAHART) megbízásából a PResston PR Kft. a Nemzeti Regatta kommunikációs partnere**.

**További sajtóinformáció és interjúegyeztetés:**

**Narancsik Virág | PR tanácsadó |** PResston PR | Csatárka Irodaház | 1025 Budapest | Csatárka út 82-84.| T (+ 36 1) 325 94 88 | F (+36 1) 325 94 89 | M (+36 30) 831 6456 | virag.narancsik@presstonpr.hu | [www.presstonpr.hu](http://www.presstonpr.hu)

**Mezőfi Judit**| **PR asszisztens** | PResston PR | Csatárka Irodaház | 1025 Budapest | Csatárka út 82-84. | T (+ 36 1) 325 94 88 | F (+36 1)  325 94 89 | M (+36 30) 831 6456 | [judit.mezofi@presstonpr.hu](mailto:judit.mezofi@presstonpr.hu) | [www.presstonpr.hu](http://www.presstonpr.hu/)